*Бейресми аударма*

**Қазақстан Республикасы Премьер-Министрінің орынбасары – Сыртқы істер министрі Мұрат Нұртілеудің БҰҰ Бас Ассамблеясының 79-сессиясының жалпы дебатында сөйлеген сөзі**

**Төраға мырза!**

**Бас хатшы мырза!**

**Жоғары мәртебелілер, ханымдар мен мырзалар!**

Алдымен мәртебелі Филемон Янгты 79-сессияның төрағасы болып сайлануымен құттықтаймын. Мен оны өз елімнің толық қолдайтынына сендіремін және оның игі істеріне сәттілік тілеймін.

**Жоғары мәртебелілер,**

Біз осында жиналып жатқанда, жаһандық жүйе **жойылудың** қауіпті **шегінде** тұр.

Өкілдері осы залға келген ондаған мүше-мемлекет мыңдаған адамның өмірін қиған **қақтығыстар мен тұрақсыздықтарға** шырмалып отыр.

Бүкіл құрлықтар **климаттық дағдарыстан** зардап шегуде.

**Көпжақтылық** сын-тегеуріндерге қиындықпен төтеп беруде.

Дегенмен Біріккен Ұлттар Ұйымы әлі де **таптырмас әмбебап ұйым** болып отыр.

БҰҰ құрылғалы шамамен сегіз онжылдық өткен қазіргі кезде ол **біздің заманымыздың ең өзекті мәселелері** бойынша диалог пен ынтымақтастықтың **маңызды тұғырнамасы** болып қалуда.

Бұл даусыз факт мемлекеттерді **орнықты бейбітшілік** орнату үшін БҰҰ арқылы жұмыс істеуді жалғастыруға міндеттейді.

Бұл **жаһандық бейбітшілік пен тұрақтылыққа** ұмтылуға деген шешімімізді нығайтады.

Ал бұл мінбер, бұл зал бізге **бірде-бір ел өзінің қуаттылығына қарамастан** жаһандық мәселелерді жалғыз шеше алмайтынын еске салады.

**Жоғары мәртебелілер,**

Дүниежүзіндегі, Таяу Шығыстағы, Шығыс Еуропадағы және Африканың кейбір бөліктеріндегі **миллиондаған қақтығыс құрбандарының** жағдайы жедел, шешуші және ұжымдық әрекетті қажет етеді.

Алайда БҰҰ Қауіпсіздік кеңесінде **шешім қабылдау** үдерісі қазір дағдарып қалған.

Бас хатшы атап көрсеткеніндей, бұл ащы шындық ұйымға деген **сенімге, оның заңдылығы мен тиімділігіне** **нұқсан келтіреді**. Жаһандық институттарды реформалау туралы жыл сайынғы талқылаулар енді жеткіліксіз.

Бізге әлем аса мұқтаж болып отырған өзгерістерді жасайтын уақыт туды.

Өткен жылы осы мінберден Қазақстанның Президенті Қасым-Жомарт Тоқаев **«Әділ әлем, келісім және даму жолындағы жаһандық бірлік туралы» бастама** ұсынды.

Бұл көреген тұжырымдама **Жаһандық Оңтүстік** пен **Жаһандық Солтүстік** арасындағы **маңызды әрі әділ өзара ықпалдастық** арқылы бейбітшілікті, тұрақтылықты және қауіпсіздікті нығайтуға бағытталған.

**Орта державалар мен дамушы елдердің дауыстары** келіспеушіліктерді еңсеру **халықаралық қауіпсіздіктің мейлінше тиімді архитектурасын** құру үшін өте маңызды.

Дәл осы рухта мен **барлық елдерді өз елімнің бастамасын қолдауға шақырамын**.

Біз бірге үйлесімді және біртұтас әлемге жол аша аламыз.

**Жоғары мәртебелілер,**

**Ядролық қаруланудың жаңа жарысының артып келе жатқан қаупі** геосаяси поляризацияны күшейтеді. Қырық жылдан астам уақыт бойы Қазақстан халқы мен жері 456 **ядролық сынақтың** жойқын зардаптарына ұшырады.

**Ядролық қарусыздану және оны таратпау** - менің елімнің сыртқы саясатының негізгі ұстындары.

Осыған байланысты Қазақстан **ядролық қатерлердің күшейіп келе жатқан риторикасына** қатты алаңдайды.

Біз барлық ядролық мемлекеттерді **Ядролық қаруды таратпау туралы шартты және Ядролық сынақтарға жан-жақты тыйым салу туралы шартты** сақтауға шақырамыз.

Мен сондай-ақ **Ядролық қаруға тыйым салу туралы шартқа** (ЯҚТШ) әлі қосылмаған елдерді мұны **біздің әлемнің** қауіпсіздігі, тұрақтылығы және **аман қалуы** үшін мүмкіндігінше тезірек жасауға шақырамын.

ЯҚТШ бойынша 3-ші отырыстың төрағасы ретінде біз **Ядролық сынақтардан зардап шеккендерге көмек көрсетудің халықаралық қорын құруға** жәрдемдесетін боламыз.

**Жоғары мәртебелілер,**

Бірде-бір мемлекет елемеуге болмайтын тағы бір экзистенциалды қауіп, бұл - **климаттың өзгеруі**.

Биылғы жыл, болжам бойынша, **тарихтағы ең ыстық жыл** болады.

Құрғақшылық, су тасқыны және басқа да климаттық апаттар **адамдардың өмірін қиып, бүкіл әлемдегі экономикаларға зиян келтіруді** жалғастыруда.

Осыған байланысты біз **«жиырмалық топ» елдерін** және **көпжақты даму банктерін** **Париж келісіміне** сәйкес табысы төмен және орташа елдерге жасыл технологиялар мен жеңілдетілген қаржыландыруды ұсына отырып, жауапкершілік танытуға шақырамыз.

Әлемдік шығарындылардың тек 1 пайызын құрайтынына қарамастан, біздің өңір **жаһандық жылынудың алдыңғы қатарында**. Орталық Азия 2050 жылға қарай температураның орташа деңгейден **2,5 градусқа** жоғарылауына тап болады.

Мұндай қатал факт климаттың өзгеруіне қарсы **біздің бейілділігімізді нығайтты**.

Міне, сондықтан біздің еліміз 2026 жылы **Өңірлік климат саммитін** өткізеді. Ол БҰҰ мүшелері арасындағы климаттық орнықтылық және жасыл ауысу мәселелері бойынша ынтымақтастықты одан әрі тереңдетуге бағытталған.

**Жоғары мәртебелілер,**

Климаттың өзгеруінің салдарының бірі - бүкіл әлем бойынша **су тапшылығы**.

Бұл барлық құрлықтардағы **азық-түлік, энергетика және экологиялық жүйелерге** нұқсан келтіреді.

Бүгінгі таңда **әрбір төртінші адам** қауіпсіз ауыз суға қол жеткізе алмайды.

Егер бұл үрдіс жалғаса берсе, 2050 жылға қарай **бес миллиардтан астам** **адам су тапшылығына** тап болуы мүмкін.

Ол кезде Орталық Азияда су тапшылығы **халықтың 25-30% -ына** қатысты болады.

Бұл мәселені шешу **елеулі саяси ерік-жігерді** де**, ғылыми және экономикалық ресурстарды** да қажет етеді.

**Арал теңізін құтқару халықаралық қорының** **қазіргі төрағасы** ретінде Қазақстан Орталық Азияның су және энергетикалық ресурстарын тиімді пайдалану үшін ұзақ мерзімді және орнықты **ынтымақтастық тетігін** құру үшін өңірлік әріптестермен жұмыс істейді.

Біздің көзқарасымыз **суару, гидроэнергетика және қоршаған ортаны қорғау** мәселелерінде барлық тараптардың мүдделерін ескереді.

**Жоғары мәртебелілер,**

Теңізге тікелей шығатын жолы жоқ ірі ел болғандықтан, **Қазақстан** біздің топ алдында тұрған түрлі мәселелерді шешуде **теңізге тікелей шыға алмайтын барлық елдердің** мүдделерін белсенді түрде ілгерілетіп отыр.

**Айтарлықтай жетістіктерге** қол жеткізілгеніне қарамастан, біз **Венаның іс-қимылдар бағдарламасын** толық жүзеге асырудан әлі де алыспыз.

Біз **негізгі көрсеткіштер бойынша**, әсіресе **сауданы жеңілдету** және транзиттік және көлік дәліздерін дамыту үшін инновациялық технологияларды енгізуге қатысты **артта қалып отырмыз**.

Бұл сын-тегеуріндер **теңізге тікелей шыға алмайтын елдердің осалдығын еселейді**, инвестицияларды тежейді, сауданы азайтады және қарыз жүктемесін арттырады.

Сонымен қатар біздің географиялық шектеулеріміз жаһандық сауда және экономикалық үдерістерге **тең шарттар бойынша** интеграциялануға кедергі келтіреді.

Біз **өз тобымыздың өмірлік маңызды мүдделерін** жаһандық және өңірлік деңгейлерде **ілгерілетуге бейілдіміз**.

Менің елім қазірдің өзінде Азия мен Еуропа арасында құрлық арқылы тасымалданатын транзиттік жүктердің **80%-ы үшін жалғастырушы көпір** болып табылады.

Қазақстан **«Бір белдеу, бір жол»** жобасы, **«Жаһандық қақпа»** бастамасы, сондай-ақ **Солтүстік-Оңтүстік** пен **Транскаспий маршрутының** халықаралық көлік дәліздері арасындағы синергияны нығайтуға ұмтылады.

Біз бірге, теңізге тікелей шыға алмайтын елдердің мәртебесін «**жаһандық көлік жолдарымен байланысқан»** деген мәртебеге айналдыру үшін бірегей әлеуетке иеміз.

**Жоғары мәртебелілер,**

Болашақ саммиті **цифрлық трансформация** 2030 жылға дейінгі күн тәртібінің қозғаушы күші екенін анық атап көрсетті.

Алайда бұл ауысудың кілті барлық елдердің озық технологияларға **тең қол жеткізуін** қамтамасыз ету болып табылады.

**Жасанды интеллекттің (ЖИ) қарқынды дамуы** киберқауіптерді күшейтеді және жаңа сын-тегеуріндер тудырады.

Бұған оның **соғыс қимылдарында әлеуетті қолданылуы**, **деректерді қорғауға** тигізетін салдары, **ақпараттық соғыстар** үшін **оны теріс пайдалану қаупі**, терең **дипфейктер жасау** және т.б. кіреді.

Қазақстан БҰҰ осы революциялық бағытта **жетекші рөл атқара алады және атқаруы тиіс** деп санайды.

Біз технологиялық және цифрлық тұрғыда дамыған мемлекеттерді ЖИ-ді барынша жауапты және бейбіт жолмен басқару үшін **жалпы этикалық нормалар** мен стандарттарды әзірлеуге белсенді қатысуға шақырамыз.

**БҰҰ-ның Жасанды интеллект жөніндегі офисін** құру осы бағыттағы маңызды қадам болар еді.

**Жоғары мәртебелілер,**

Қазіргі геосаяси жағдайда **Орталық Азия** өз орнын **әлемдік аренада** мейлінше бекіте түсуде.

Біздің өңір мәдениеттер мен экономикалардың тоғысқан тұсы ғана емес, сонымен бірге ол Шығыс пен Батыс арасындағы ынтымақтастық **көпіріне айналуда.**

Біз **«Табысты Орталық Азия - табысты Қазақстан»** формуласын ұстанамыз.

Әріптестерімізбен бірге біз **«С5+» диалогтық тұғырнамаларының** жиынтығы арқылы неғұрлым байланысты және орнықты Орталық Азия өңірін құрып жатырмыз.

Бүгінгі таңда біздің өңірлік күн тәртібіміз **Ауғанстанның** тұрақты және болжамды мемлекетке, сенімді сауда серіктесіне **айналуын** да қамтиды.

Осы тұрғыда Алматыда құрылатын **БҰҰ-ның Орталық Азия мен Ауғанстан үшін орнықты даму жөніндегі өңірлік орталығы** орнықты даму мақсаттарына үйлестірілген түрде қол жеткізу үшін **шешуші бастама** болады.

Бұл **инновациялық бастама** мүше-мемлекеттердің кең қолдауына ие болады деп үміттенеміз.

**Жоғары мәртебелілер,**

Адам құқықтарын қорғау - бұл жай ғана ұмтылыс емес, **орнықты дамудың негізгі шарттарының бірі**.

Бұл сондай-ақ тұрақсыздық пен қақтығыстарды жиі тудыратын **теңсіздіктерге қарсы үздік құрал**.

Біздің ұлттық реформаларымыз инклюзивтілікке, ашықтыққа және заңның үстемдігіне негізделген **Әділ Қазақстан** құруға бағытталған.

Менің елім **өлім жазасын алып тастады**, **азаптауға мүлдем төзбеушілік саясатын** **енгізді** және **ұлттық алдын алу тетіктерін нығайтты.**

Біздің өмір мен адамгершілік құндылықтарына деген адалдығымызды күшейту үшін Қазақстан Орталық Азиядағы көрші елдері мен Моңғолиямен бірге **біздің өңірді өлім жазасын толығымен алып тастаған алғашқы өңірге айналдыру туралы бастама көтеруде**.

**Әйелдер құқығын** қорғау және **балалардың қауіпсіздігін** қамтамасыз ету - менің Президентім мен үкіметімнің басты басымдықтары.

Біз **балаларға білім беруге және отбасыдағы зорлық-зомбылыққа қарсы күресуге** бағытталған **тиімді қарарлар** ұсына отырып, БҰҰ-ның Адам құқықтары жөніндегі кеңесінің күн тәртібін ілгерілетеміз.

Таяу Шығыстағы қақтығыс аймақтарындағы әйелдер мен балаларды репатриациялау бойынша көшбасшы елдердің бірі болғандықтан, Қазақстан 2025 жылы **Репатриация және реинтеграция салаларындағы үздік тәжірибелер жөнінде халықаралық конференция** өткізеді.

**БҰҰ Еріктілерімен** серіктестік арқасында біз жастарға жаңа мүмкіндіктер жасаймыз және **2026 жылды Орнықты даму үшін халықаралық еріктілер жылы ретінде** белсенді түрде ілгерілетеміз.

**Жоғары мәртебелілер,**

**ханымдар мен мырзалар,**

Ұлттық деңгейде де, жаһандық аренада да Қазақстан мен оның халқы **бейбіт, гүлденген және орнықты болашақ құруға** ұмтылуда.

Бұл миссияның негізінде **2030 жылға дейінгі Күн тәртібіне деген айнымас бейілділігіміз** жатыр, ол біздің адамзатқа деген ортақ ұмтылыстарымызды нақты түрде көрсетеді.

Біз келесі жылы **Біріккен Ұлттар Ұйымының 80 жылдығына** қарай қадам жасап отырғандықтан, мен барлық мемлекеттерді осы өршіл күн тәртібін толық іске асыру үшін бірігуге шақырамын.

Біздің **алда тұрған бұл тарихи белесті** ортақ жетістіктердің **нағыз салтанатына** айналдыруға мүмкіндігіміз бар.

Болашақ саммиті мен БҰҰ Бас Ассамблеясының осы сессиясы біздің барлығымыз, балаларымыз бен болашақ ұрпақтарымыз үшін жарқын және мейлінше инклюзивті келешекке апарар трансформациялық жолдың бастауы болғай.

**Назарларыңызға рақмет.**